2. ปัจจัยความเสี่ยง

การดำเนินธุรกิจของบริษัท มีปัจจัยความเสี่ยงที่อาจจะมีผลกระทบโดยตรงต่อบริษัท
ดังรายละเอียดต่อไปนี้

ความเสี่ยงด้านการจัดหาวัตถุดิบและการจัดการห่วงโซ่อุปทาน (Supply Chain)

สถานการณ์เศรษฐกิจโลกที่ผ่านมาจนปัจจุบัน
ยังไม่อาจคาดการณ์การฟื้นตัวและทิศทางของเศรษฐกิจได้อย่างชัดเจน
จึงยังคงมีความเปราะบางและความเสี่ยงจากผลกระทบจากวิกฤตการณ์ต่อธุรกิจทั่วภูมิภาคของโลก
สถาบันการเงิน นักลงทุน รวมถึงผู้ดำเนินธุรกิจจึงระมัดระวังในการดำเนินธุรกิจมากขึ้น ดังนั้น
แหล่งวัตถุดิบด้านชิ้นส่วนอิเล็กทรอนิกส์จึงขาดแคลนต่อเนื่องจากการชลอการผลิตของบริษัทผู้จำหน่ายวัตถุดิบ
บริษัทได้รับผลกระทบจากการจัดหาแหล่งวัตถุดิบดังกล่าวเช่นกัน อย่างไรก็ตาม
บริษัทได้ดำเนินนโยบายเน้นการกระจายแหล่งซื้อวัตถุดิบและสำรองวัตถุดิบในปริมาณที่สมดุลต่อความต้องการของลูกค้า
นอกจากนี้
การบริหารจัดการด้านการจัดหาวัตถุดิบจึงสร้างข้อตกลงกับลูกค้าถึงความชัดเจนในการจัดหาวัตถุดิบร่วมกันอันเนื่องจากวัตถุดิบบางรายการเป็นวัตถุดิบเฉพาะสำหรับลูกค้า
อีกทั้ง บริษัทยังมีบริษัทย่อยในต่างประเทศที่ทำหน้าที่เป็นศูนย์จัดหาแหล่งวัตถุดิบด้วยเช่นกัน
จึงทำให้มั่นใจได้ว่าบริษัทมีวัตถุดิบเพียงพอต่อการผลิตในเวลาที่เหมาะสม ทั้งนี้
บริษัทยังคงเฝ้าติดตามสถานการณ์เศรษฐิจและร่วมกับลูกค้าและผู้ผลิตวัตถุดิบในการวางแผนห่วงโซ่อุทานอย่างต่อเนื่องและใกล้ชิด
เพื่อลดผลกระทบและความเสี่ยงจากการขาดแคลนวัตถุดิบ

ความเสี่ยงด้านแรงงานที่มีคุณภาพและการควบคุมต้นทุน

แม้เศรษฐกิจโลกจะมีความเปราะบาง
แต่การปรับตัวที่ดีขึ้นของภาคอุตสาหกรรมในประเทศไทยอย่างต่อเนื่อง
ส่งผลให้มีความต้องการแรงงานเพิ่มมากขึ้น
ในขณะที่นโยบายปรับขึ้นค่าแรงงานขั้นต่ำของภาครัฐมีผลทั่วประเทศไปแล้วนั้น
ส่งผลให้เกิดภาวะขาดแคลนแรงงานที่มีคุณภาพ ในขณะที่ต้นทุนการผลิตปรับตัวสูงขึ้น
บริษัทได้ตระหนักถึงความเสี่ยงด้านแรงงานและการควบคุมต้นทุนนี้
จึงได้ให้ความสำคัญต่อการพัฒนาทักษะพนักงานอย่างต่อเนื่องเพื่อเพิ่มผลิตผล
ลดต้นทุนและคงคุณภาพของผลิตภัณฑ์ โดยจัดให้มีห้องจำลองฝึกปฏิบัติงานจริงสำหรับพนักงานใหม่
และพัฒนาให้บุคคลากรมีทักษะหลายด้าน (Multi Skill)
รวมถึงการปรับปรุงกระบวนการผลิตโดยใช้หลักการของ Lean และ Six Sigma อย่างต่อเนื่อง

ความเสี่ยงด้านการจัดเก็บหนี้จากลูกค้า

ลูกค้าส่วนใหญ่ของบริษัทเป็นลูกค้าในต่างประเทศ
ซึ่งอาจส่งผลให้เกิดความเสี่ยงด้านการจัดเก็บหนี้กับลูกค้าที่มีลักษณะเป็นการขายเชื่อ
บริษัทจึงติดตามข่าวสารสถานการณ์การเปลี่ยนแปลงทางธุรกิจ รวมถึงนโยบายของประเทศต่าง ๆ
ที่เป็นฐานที่ตั้งของลูกค้าโดยเฉพาะในภูมิภาคยุโรปและสหรัฐอเมริกา
และสอบทานด้านการเงินของลูกค้าแต่ละรายอย่างใกล้ชิดผ่านแหล่งผู้ให้บริการที่น่าเชื่อถือ
และการติดต่อลูกค้าอย่างต่อเนื่องของฝ่ายขายและการตลาด ทั้งเป็นการสร้างความสัมพันธ์อันดีต่อกัน
รวมถึงนโยบายในการทบทวนวงเงินการค้าและระยะเวลาการชำระหนี้อย่างเข้มงวดอยู่เสมอ
สำหรับลูกค้าเดิมที่มีความเสี่ยงในการเรียกเก็บหนี้และลูกค้ารายใหม่ที่พิจารณาแล้วว่ามีปัจจัยที่อาจก่อให้เกิดความเสี่ยงในการเรียกเก็บหนี้สูง
บริษัทจะทำการตกลงกับลูกค้าให้ชำระค่าสินค้าล่วงหน้า หรือขอให้จัดทำเลตเตอร์ออฟเครดิต
(Letter of Credit) หรือเลตเตอร์ออฟเครดิตเพื่อการค้ำประกัน (Stand-By Letter of
Credit) หรือหนังสือค้ำประกันโดยธนาคาร (Bank Guarantee) แล้วแต่กรณีอย่างต่อเนื่อง

ความเสี่ยงจากอัตราแลกเปลี่ยน

บริษัทมีรายการซื้อวัตถุดิบและเครื่องจักรและอุปกรณ์
และรายการขายสินค้าส่วนใหญ่จากต่างประเทศเป็นเงินสกุลดอลลาร์สหรัฐอเมริกา
บริษัทจึงบริหารจัดการความเสี่ยงด้านอัตราแลกเปลี่ยนนี้โดยวิธีธรรมชาติ (Natural Hedge)
ผ่านบัญชีธนาคารที่เป็นเงินสกุลดอลล่าห์สหรัฐอเมริกา นอกจากนี้
บริษัทยังได้มีการจัดทำสัญญาซื้อขายเงินตราต่างประเทศล่วงหน้า (Forward Exchange
Contract) เพิ่มเติมในส่วนที่แตกต่าง
เพื่อป้องกันความเสี่ยงจากการความผันผวนของตลาดเงินตราต่างประเทศและค่าเงินบาทที่มีแนวโน้มแข็งค่าขึ้น

ความเสี่ยงด้านธุรกิจ

การดำเนินธุรกิจโดยอิงการขายให้กับกลุ่มลูกค้ารายใหญ่
ยังถือเป็นความเสี่ยงทางด้านธุรกิจที่บริษัทให้ความสำคัญ
เพื่อลดความเสี่ยงดังกล่าวที่อาจเกิดขึ้นจากการเปลี่ยนแปลงของกลุ่มลูกค้ารายใหญ่
บริษัทจึงบริหารจัดการโดยการขยายฐานลูกค้ารายใหม่อย่างต่อเนื่องและกระจายลูกค้าในหลายธุรกิจในแต่ละภูมิภาคของโลก

ความเสี่ยงด้านภัยธรรมชาติ

ในช่วงระยะเวลาไม่กี่ปีที่ผ่านมา ประเทศไทยและประเทศต่าง ๆ
ทั่วโลกประสบกับภัยภิบัติทางธรรมชาติที่รุนแรงมากขึ้น โดยเฉพาะในปี 2554
ซึ่งประเทศไทยได้รับผลกระทบอย่างรุนแรงจากวิกฤตการณ์อุทกภัย
ถึงแม้บริษัทจะไม่ได้รับความเสียหายโดยตรงจากภัยภิบัติดังกล่าว และไม่เกิดภัยภิบัติดังกล่าวในปี
2555 แต่บริษัทก็ได้ตระหนักดีถึงความเสี่ยงด้านภัยธรรมชาติที่ไม่แน่นอนและอาจมีขึ้นและรุนแรงขึ้น
บริษัทยังคงนโยบายจัดทำกรมธรรม์ประกันภัยที่ครอบคลุมทรัพย์สินของบริษัททั้งต่ออาคาร เครื่องจักร
อุปกรณ์ และสินค้าคงคลัง และการวางแผนธุรกิจต่อเนื่อง (Business Continuity Planning)
และปรับปรุงให้ทันสมัย เพื่อรองรับสถานการณ์ที่อาจมีขึ้น
สามารถป้องกันความเสียหายต่อทรัพย์สินของบริษัทและความเสี่ยงภัยของพนักงานของบริษัทด้วย